यहाँ इलियट का यह विचार युक्ति संगत प्रतीत होता है कि ‘बौद्धिक’ और ‘चिन्तक’ कवि में अंतर करना चाहिए. निराला की तरह ही मुक्तिबोध भी ‘चिन्तक’ कवि हैं; ‘बौद्धिक’ कवि के उदाहरण नये कवियों में प्रभाकर माचवे हैं. प्रसंगात् यहाँ यह संकेत कर देना आवश्यक प्रतीत होता है कि भावुकता वाले कवि ज्यों ही गंभीर होने का प्रयत्न करते हैं, चिन्तक न होकर प्रायः ‘बौद्धिक’ ही हो पाते हैं. छायावादी कवियों में आगे चलकर पंत जी और प्रयोगशील कवियों में गिरिजा कुमार माथुर तथा भारती वगैरह की तथाकथित गंभीर कविताओं में इस बौद्धिकता के दर्शन हो सकते हैं.